
PËR RUAJTJEN DHE SIGURIMIN E GODINAVE TË GJYKATËS KUSHTETUESE, GJYKATËS SË LARTË, ARKIVIT QENDROR SHTETËROR DHE QENDRËS SË FIZIKËS BËRTHAMORE  TË ZBATUAR 

Në mbështetje të nenit 100 të Kushtetutës, të shkronjës “dh” të nenit 4 të ligjit nr.9749, datë 4.6.2007 “Për Policinë e Shtetit” dhe të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë”, me propozimin e Ministrit të Brendshëm, Këshilli i Ministrave
 
VENDOSI:

1. Ministria e Brendshme ruan dhe siguron me punonjës të Policisë së Shtetit godinat e Gjykatës Kushtetuese, Gjykatës së Lartë, Arkivit Qendror Shtetëror dhe Qendrës së Fizikës Bërthamore të Zbatuar.
2. Drejtoria e Përgjithshme e Policisë së Shtetit nënshkruan aktmarrëveshje të përbashkët, për përcaktimin e të drejtave dhe të detyrimeve të ndërsjella, përkatësisht, me Gjykatën Kushtetuese, Gjykatën e Lartë, Drejtorinë e Përgjithshme të Arkivave dhe Qendrën e Fizikës Bërthamore të Zbatuar.
3. Ngarkohen, për  zbatimin e këtij vendimi, Ministria e Brendshme, Ministria e Financave dhe institucionet që merren në ruajtje sipas pikës 1 të këtij vendimi.
Ky vendim hyn në fuqi menjëherë dhe botohet në Fletoren Zyrtare.

